**KKK felülvizsgálat szakmai támogatásának, segítségnyújtásának keretei**

[Tájékoztatás]

Fontos, hogy a szakos KKK-k kidolgozását végző munkacsoportok, továbbá egy-egy képzési terület munkáját koordináló szakbizottságok, amennyiben ezt igénylik, munkájukhoz különböző támogatásokat vehessenek igénybe.

Az MRK és az EMMI által kialakított támogató rendszer többféle formában és módon vehető igénybe:

- technikai, szervezési támogatást az MRK Titkársága nyújt az eddig már megismert módon, kapcsolattartással, tájékoztatással, egyedi kérdések, kérések kezelésével (kkk@mrk.hu);

- szabályozással, jogi háttérrel kapcsolatban felmerülő kérdésekre az EMMI felsőoktatási területének munkatársai adnak választ;

- a KKK-ban megjeleníteni szükséges tanulási eredmények, kimeneti kompetenciák megfogalmazásával, a szintek, illetve az egyes leíró kategóriák közötti koherencia biztosításának módjával kapcsolatos felvetésekre, kérdésekre az e kérdésekben az elmúlt években felkészült oktató kollégák, szakértők adnak útmutatást.

A kérdéseket többféle csatornán és fórumon meg lehet fogalmazni (lásd alább), a hivatalosnak tekinthető válaszok mindig a [kkk@mrk.hu](mailto:kkk@mrk.hu) e-mailcímről érkeznek!

**Felkínált kommunikációs csatornák, személyes egyeztetési fórumok:**

1. *Személyes központi konzultációk Budapesten*

A központi konzultációkon az MRK, az EMMI munkatársaival, illetve a szakértőkkel személyesen lehet megbeszélni a munka során felmerülő kérdéseket. Ezek a konzultációk akár egy-egy szakos KKK kimunkálásához szükséges személyes oktatói megbeszélésekre vagy több szak (pl. alapszak és kapcsolódó mesterszakok) képviselőinek egyeztetésére is alkalmat kínál. Október végéig négy központi konzultációt tervezünk, amelyek időpontjai, helyszínei előre meghirdetésre kerülnek.

1. *Személyes intézményi konzultációk*

A nagyobb intézményekben olyan konzultációkra kerül sor, amelyen az adott intézményben dolgozó, az elmúlt években a KKK készítésére felkészült oktató kollégá(k)nak, szakértő(k)nek személyesen lehet kérdéseket feltenni, megoldásokat egyeztetni. Ezek a konzultációk arra is alkalmasak lehetnek, hogy az intézmény különböző szakos munkacsoportokban részt vevő oktatói egymás között megvitassák, megosszák tapasztalataikat. Ezeknek a konzultációknak az időpontjai, helyszínei előre meghirdetésre kerülnek, azokon akár a régió más intézményeiből is részt vehetnek valamely KKK kidolgozásában részt vevő kollégák.

1. *Személyes online fórum*

Egy, az MRK honlapjáról megnyitható, ingyenes fórum felület áll rendelkezésre a KKK kidolgozásban részt vevők kérdéseinek, problémáinak egymás közötti megvitatására, jó megoldások keresésére, felvetések, észrevételek kommentelésére. A fórum szabadon hozzáférhető a következő címen is:

<http://s15.zetaboards.com/KKK_atalakitas/topic/7981627/1/?x=0#post8023133>)

A fórumon felmerülő és tisztázást igénylő, illetve a dialógus során kikristályosodó, minden KKK munkacsoport számára releváns megfontolásokat, válaszokat MRK Titkársága minden munkacsoport számára megküldi a [kkk@mrk.hu](mailto:kkk@mrk.hu) e-mail címről.

1. *E-mailes kérdések, javaslatok megválaszolása*

Egy, az MRK-hoz bekötött e-mailcímre ([kkk@mrk.hu](mailto:kkk@mrk.hu)) beküldhetőek észrevételek, kérdések, amelyeket témájuktól függően a fenti feladatmegosztásban az MRK, az EMMI munkatársai vagy a szakértők válaszolnak meg néhány napon belül.

e) *Háttéranyagok az MRK honlapján*

Szabadon hozzáférhető, letölthető háttéranyagok, szakmai anyagok, útmutatók, linkek folyamatosan bővülő listája áll rendelkezésre az <http://www.mrk.hu/kkk-atalakitas/> felületen. A munka során felmerülő pontosítások, kiegészítések átvezetése utáni, mindenkor aktuális útmutatók, tájékoztatók is itt érhetőek el.

1. *A beérkező munkaanyagok véleményezése, visszajelző értékelés*

Az EMMI tervezi, hogy a július végéig beérkező KKK munkaanyagokról támogató véleményt, a további munkákra vonatkozó ajánlásokat készít, és küldd vissza a munkacsoportok számára szeptember 10-ig.

1. *Az MRK szakbizottsági egyeztetések támogatása (igény szerint)*

Amennyiben a szakbizottságok saját egyeztetéseikhez szakértői segítséget igényelnek, úgy azt előzetes egyeztetéssel, az MRK Titkárság koordinálásával igyekszünk teljesíteni.